Το επιχειρηματικό οικοσύστημα του Ισραήλ[[1]](#footnote-1)

Το Ισραήλ έχει πληθυσμό λίγο πάνω από τα επτά εκατομμύρια, μικρή εσωτερική αγορά και δεν διαθέτει σχεδόν κανέναν αξιόλογο φυσικό πόρο. Όμως συγκαταλέγεται σήμερα μεταξύ των σημαντικότερων κόμβων καινοτομίας και κέντρων άνθισης νεοφυούς επιχειρηματικότητας παγκοσμίως. Είναι η χώρα με τις περισσότερες νεοσύστατες επιχειρήσεις υψηλής τεχνολογίας (startups) και τα περισσότερα κεφάλαια επιχειρηματικού κινδύνου (venture capital funds) στον κόσμο. Το 2014 επενδύθηκαν συνολικά 3,4 δις. δολάρια σε νέες επιχειρήσεις, ενώ από δημόσιες εγγραφές ισραηλινών επιχειρήσεων στο NASDAQ[[2]](#footnote-2) αντλήθηκαν περί τα 10 δις. δολάρια.

Πώς εξηγούνται όλα αυτά;

Τα εκπαιδευτικά ιδρύματα του Ισραήλ, όπως το Technion Institute of Technology στη Χάιφα και το Weizmann Institute of Science κοντά στο Τελ Αβίβ, είναι ιδρύματα παγκόσμιας εμβέλειας, με επιστήμονες και ερευνητές που θα ζήλευαν κορυφαία πανεπιστήμια παγκοσμίως. Η καινοτομία σε μεγάλο βαθμό προέρχεται από τα εκπαιδευτικά ιδρύματα και το υψηλό επίπεδο μόρφωσης και εξειδίκευσης που προσφέρεται σε αυτά.

Το Ισραήλ δαπανά συνολικά για έρευνα και ανάπτυξη (Ε&Α), τόσο δημόσια όσο και ιδιωτική, περισσότερο από κάθε άλλο έθνος στον κόσμο (σε ποσοστό που αγγίζει το 4% του ΑΕΠ). Αξίζει να αναφερθεί ο ρόλος του στρατού στην ενίσχυση της E&A. Συγκεκριμένα, το Ισραήλ δαπανά το 5,69% του ΑΕΠ του στην άμυνα. Ωστόσο, αυτά τα χρήματα δεν δαπανώνται μόνο για δημιουργία ενός αξιόμαχου στρατού και για την αγορά εξοπλισμών από το εξωτερικό. Ένα ικανό ποσοστό δαπανάται για τεχνολογική έρευνα, την οποία κάνουν για λογαριασμό των ενόπλων δυνάμεων στρατεύσιμοι επιστήμονες. Με τον τρόπο αυτό εξελίσσονται τεχνολογίες αιχμής που αφενός είναι απαραίτητες για την άμυνα, και αφετέρου χρησιμοποιούνται ( μετά την πάροδο ορισμένων ετών) για την ανάπτυξη εμπορικών εφαρμογών. Δηλαδή, ένα μεγάλο μέρος των αμυντικών δαπανών χρηματοδοτεί την έρευνα στην υψηλή τεχνολογία και τελικά ενισχύει την επιχειρηματικότητα των νέων.

Όμως, η κυβέρνηση έχει λάβει και πιο άμεσα μέτρα για την ενίσχυση του τομέα υψηλής τεχνολογίας. Π.χ., στη δεκαετία του 1990 παρείχε επιχορηγήσεις και ενίσχυση σε κεφάλαια επιχειρηματικού κινδύνου επιχειρήσεων υψηλής τεχνολογίας, επιχειρηματικά φυτώρια και θερμοκοιτίδες νέων επιχειρήσεων, πανεπιστήμια για να προβούν σε Ε&Α, και προγράμματα μεταφοράς τεχνολογίας. Σημειώνεται επίσης πως στο Ισραήλ λειτουργούν πάνω από 300 κέντρα Ε&Α πολυεθνικών εταιρειών, μεταξύ των οποίων, εκείνα των Microsoft, J&J, Google, Dropbox και άλλων εταιρειών με παγκόσμια εμβέλεια, στα οποία απασχολούνται πάνω από 50.000 άτομα, και τα οποία παρέχουν τεχνογνωσία σε νέες επιχειρήσεις λειτουργώντας ως επιχειρηματικά φυτώρια.

Στο Ισραήλ υπάρχει κουλτούρα που ανέχεται την ανάληψη κινδύνων και αντιμετωπίζει την αποτυχία ως συμβολή στην επιτυχία νέας εκκίνησης. Αν και φαίνεται παράδοξο ακόμη και η στρατιωτική θητεία (που είναι υποχρεωτική) βοηθά στην δημιουργία επιχειρηματικής νοοτροπίας και κουλτούρας καινοτομίας, καθώς οι στρατεύσιμοι καθοδηγούνται μόνο στα απαραίτητα από τους ανώτερους και καλούνται να αυτοσχεδιάσουν, ακόμη και αν αυτό σημαίνει τη μη τήρηση κάποιων κανόνων και την αμφισβήτηση των ανωτέρων.

Ένα πρόβλημα που αντιμετωπίζει το Ισραήλ είναι το μεγάλο ποσοστό διαφυγής επιστημόνων (brain drain) που αφήνουν την χώρα για άλλες αγορές. Ως απάντηση σε αυτή την πρόκληση ενισχύεται η προσπάθεια διατήρησης σχέσεων με τους διαφυγόντες επιστήμονες ώστε να αποτελούν δίαυλο επικοινωνίας και μέσο διασύνδεσης με αγορές του εξωτερικού. Σε αυτό το πλαίσιο, οι καλές σχέσεις με τις ΗΠΑ, συνέβαλαν αναμφίβολα, συνδέοντας τους ισραηλινούς επιχειρηματίες με διεθνείς επενδυτές και μια μεγάλη αγορά.

Η τελική εξήγηση για τον επιχειρηματικό δυναμισμό του Ισραήλ βρίσκεται στη δημιουργία των συστάδων (clusters) καινοτομίας, όπου οι αρχικές επιτυχίες διαμορφώνουν τις συνθήκες για τις επόμενες επιτυχίες. Η συγκέντρωση εξαιρετικών επιστημόνων και νεοσύστατων επιχειρήσεων υψηλής τεχνολογίας σε ένα τόπο ευνοεί τις συνεργασίες και καθιστά τον τόπο σε μαγνήτη για τους επενδυτές κεφαλαίων επιχειρηματικού κινδύνου και περισσότερο ταλέντο, διαμορφώνοντας τις συνθήκες για τη δημιουργία νέων επιχειρήσεων υψηλής τεχνολογίας.

1. ΠΗΓΕΣ: α) Bussgang J. & Stern O. 2015. How Israeli start-ups can scale? Harvard Business Review, September 10. β) TO BHMA, 04/12/2015, Το επιχειρηματικό οικοσύστημα-θαύμα του Ισραήλ σε ένα βιβλίο, γ) FORTUNE Greece.com, 02/04/2015, Μη διστάζετε να αποτύχετε! [↑](#footnote-ref-1)
2. NASDAQ είναι το δεύτερο μεγαλύτερο χρηματιστήριο στις Ηνωμένες Πολιτείες ακολουθώντας το Χρηματιστήριο της Νέας Υόρκης (NYSE). Πολλές από τις μεγαλύτερες εταιρείες τεχνολογίας στον κόσμο εμφανίζονται στο NASDAQ, όπως οι Amazon, Apple, Cisco, eBay, Google, Intel, Microsoft, Sun. [↑](#footnote-ref-2)